
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	  14.06.2012

	Nr.
	  26/150


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra proiectului de Lege privind modificarea şi completarea articolului 1 din Ordonanţa de urgenţă a Guvernului nr.96 din 2002, privind acordarea de produse lactate şi de panificaţie pentru elevii din clasele I-IV din învăţământul de stat, modificat şi completat, trimis comisiei pentru examinare pe fond, cu adresa nr. PL.x 188 din 29 mai 2012.

PREŞEDINTE,

BOGDAN CANTARAGIU
Comisia pentru administraţie publică, amenajarea teritoriului şi echilibru ecologic

R A P O R T      
asupra proiectului de Lege privind modificarea şi completarea articolului 1 din Ordonanţa de urgenţă a Guvernului nr.96 din 2002, privind acordarea de produse lactate şi de panificaţie pentru elevii din clasele I-IV din învăţământul de stat, modificat şi completat

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. PL.x 188 din 29 mai 2012, cu dezbaterea pe fond, în procedură obişnuită, a proiectului de Lege privind modificarea şi completarea articolului 1 din Ordonanţa de urgenţă a Guvernului nr.96 din 2002, privind acordarea de produse lactate şi de panificaţie pentru elevii din clasele I-IV din învăţământul de stat, modificat şi completat.
La întocmirea prezentului raport Comisia a avut în vedere:
· avizul favorabil al Consiliului Legislativ (nr.1229/21.11.2011)
· punctul de vedere negativ al Guvernului (nr.47/13.01.2012)


Proiectul de lege are ca obiect de reglementare completarea articolului 1 din Ordonanţa de urgenţă a Guvernului nr.96/2002 privind acordarea de produse lactate şi de panificaţie pentru elevii din clasele I-VIII din învăţământul de stat şi privat, precum şi pentru copiii preşcolari din grădiniţele de stat şi private cu program normal de 4 ore, aprobată cu modificări şi completări prin Legea nr. 16/2003, cu modificările şi completările ulterioare, în sensul acordării elevilor, gratuit, pe timpul cursurilor, o masă caldă.

Comisia propune Plenului Camerei Deputaţilor respingerea proiectului de lege din următoarele considerente: modificarea propusă nu poate face obiectul modificării şi completării Ordonanţei de urgenţă a Guvernului nr.96/2002, întrucât aceasta are un obiect de reglementare diferit faţă de actul normativ a cărui completare se propune.


De asemenea, având în vedere că măsurile reglementate de iniţiativa legislativă determină majorări ale cheltuielilor bugetului de stat, iniţiatorii ar fi trebuit să ţină cont de prevederile art.7 din Legea responsabilităţii fiscal-bugetare nr.69/2010, cu modificările ulterioare.


Proiectul de Lege face parte din categoria legilor ordinare, conform art.76 alin.(2) din Constituţia României, republicată.
La dezbaterile care au avut loc în şedinţa comisiei din 14 iunie 2012 a participat, în conformitate cu prevederile art.54 şi 55 din Regulamentul Camerei Deputaţilor, republicat, doamna Irina Alexe – şef Departament Relaţia cu Parlamentul din cadrul Ministerului Administraţiei şi Internelor.

La lucrările comisiei au fost prezenţi 29 deputaţi, din totalul de 29 membri ai comisiei.
Raportul de respingere al comisiei a fost adoptat cu unanimitate de voturi.
Senatul a adoptat proiectul de lege în şedinţa din 21 mai 2012, în condiţiile articolului 75 alineatul (2) teza a III-a din Constituţia României, republicată.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 
	PREŞEDINTE,

	SECRETAR,

	Bogdan CANTARAGIU
	Gheorghe CIOCAN



Consilier, Roxana Feraru

